Alex Mitriță a jucat excelent în SuperLiga la Universitatea Craiova, însă „Piticul atomic” nu a avut șansa să joace pentru „tricolori” în preliminarii. Leo Toader a dezvăluit de ce Edi Iordănescu nu l-a convocat până acum la națională.
Edi Iordănescu nu l-a convocat sub „tricolor” pe Alex Mitriță, deși mijlocașul este omul decisiv pentru Universitatea Craiova în SuperLiga. Leo Toader a dezvăluit ce îl dezavantajează în lupta cu Florinel Coman, Valentin Mihăilă sau Denis Drăguș.
Membrul din staff-ul lui Edi Iordănescu spune că Alex Mitriță nu contribuie la faza defensivă, la fel de mult ca și ceilalți concurenți pe post. Leo Toader a dezvăluit și că „Piticul atomic” este pe lista lărgită a selecționerului.
„Vezi că Mitriță joacă în bandă unde trebuie să faci și faza de apărare. Este un tip sclipitor pe faza de atac. Avem și alții care fac faza de apărare, nu o fac 100%, dar o fac mai mult. Mitriță poate să fie o variantă oricând.
La mijlocul terenului nu putem să spunem că avem jucători cu talie. Avem Stanciu, Cicâldău și Răzvan Marin care au 1, 70 și puțin. Mitriță prin viteză și execuții face diferența. Este în lotul lărgit, este urmărit, dar asta decide Edi Iordănescu.
Edi ține la disciplină, dar nu avem probleme. Avem un regulament strict, băieții îl respectă”, a dezvăluit Leo Toader la „Suflet de rapidist”, emisiune poate să fie urmărită pe site-ul FANATIK.RO, de la ora 13:30, în fiecare zi de marți.
Olimpiu Moruțan s-a accidentat grav în Turcia și astfel nu va putea să fie în lotul pentru EURO 2024. Raul Rusescu este de părere că Alex Mitriță i-ar putea lua locul fostului mijlocaș de la FCSB în lot.
„Evident că Edward Iordănescu este foarte supărat. Moruțan a fost un jucător pe care s-a bazat în preliminarii. Nu este ușor nici pentru selecționer, nici pentru jucător. Cred că i se deschide ușa lui Alexandru Mitriță la națională.
Nu este același post cu Moruțan, dar se poate jongla în atac. Nu știu dacă Edward Iordănescu se gândește la el acum, dar cred că este vederile staff-ului. Are șanse foarte mari să fie selecționat în aceste condiții”, a spus Rusescu.